**Ραψωδία π**

1. Πώς θα χαρακτηρίζατε τον Οδυσσέα με βάση τους στίχους 208-213;

 Ο Οδυσσέας στους στίχους αυτούς αποκαλύπτεται στον Τηλέμαχο. Συγκεκριμένα, ακολουθεί τις οδηγίες που του είχε δώσει προηγουμένως η θεά Αθηνά. Έτσι, είναι υπάκουος και πιστός απέναντι στη θεά, η οποία μόλις λίγους στίχους πιο πριν τον είχε παροτρύνει να αποκαλύψει χωρίς καθυστέρηση στο γιο του την αλήθεια. Πράγματι, ο Οδυσσέας ορθά – κοφτά φανερώνει την πραγματική του ταυτότητα χωρίς να κάνει κάποια εισαγωγή στο λόγο του και κατ’ αυτόν τον τρόπο να προετοιμάσει συναισθηματικά τον Τηλέμαχο. Συγκινημένος στους στίχους 212-213 αγκαλιάζει το γιο του ύστερα από είκοσι ολόκληρα χρόνια.

2. Με ποια επιχειρήματα απορρίπτει ο Τηλέμαχος τον Οδυσσέα;

 Ο Τηλέμαχος απορρίπτει τη δήλωση του Οδυσσέα με δύο λογικά επιχειρήματα. Πρώτον, εκφράζει τη βεβαιότητα πως κάποιος θεός προσπαθεί να του στήσει πλεκτάνη κι έτσι να τον ξεγελάσει. Το επιχείρημα αυτό απηχεί τη γενικότερη αντίληψη των αρχαίων Ελλήνων σχετικά με τον τιμωρητικό ρόλο των θεών απέναντι στους θνητούς. Το δεύτερο επιχείρημα του Τηλέμαχου, απ’ την άλλη, ενέχει κι αυτό μια λογική σκέψη. Ο γιος του Οδυσσέα δεν μπορεί να δεχτεί πως κάποιος, ο οποίος πριν λίγο είχε τη μορφή ενός ζητιάνου, πλέον έχει τη μορφή ενός φυσιολογικού ανθρώπου. Έτσι, ο Τηλέμαχος παρουσιάζεται ως καχύποπτος, επιφυλακτικός και δύσπιστος απέναντι στον πατέρα του.

3. Πώς θα χαρακτηρίζατε τον Οδυσσέα με βάση τους στίχους 226-235;

 Ο Οδυσσέας δεν πτοείται απέναντι στην αρχική, απορριπτική στάση του Τηλέμαχου. Με αποφασιστικότητα προσπαθεί να πείσει το γιο του ότι έχει μπροστά του τον πατέρα του. Έτσι, μπορεί να χαρακτηριστεί ως επίμονος και πιστός απέναντι στις προτροπές της θεάς Αθηνάς. Το επιχείρημα πάντως με το οποίο πείθει εν τέλει τον Τηλέμαχο βρίσκεται στους στίχους 232-235. Επικαλείται την ίδια τη θεά Αθηνά και του δηλώνει πως εκείνη μεταμόρφωσε τη μία σε ζητιάνο την άλλη σε κανονικό άνθρωπο.

4. Τι απόψεις για την αρχαιοελληνική θρησκεία απηχεί το τελευταίο επιχείρημα του Οδυσσέα στους στίχους 232-235;

 Ο Οδυσσέας στους στίχους αυτούς καταφέρνει να πείσει τον Τηλέμαχο επικαλούμενος τη σύμπραξη της Αθηνάς. Συγκεκριμένα, η φράση «όπως θέλει και μπορεί» δείχνει την παντοδυναμία της θεάς. Πράγματι, εκείνη τον μεταμόρφωσε σε ζητιάνο και αμέσως μετά τον επανέφερε στην κανονική του μορφή. Επομένως, οι αρχαίοι Έλληνες υπολόγιζαν στη βοήθεια των θεών σε περίπτωση ανάγκης και πίστευαν ότι είναι παντοδύναμοι.